**Vladimir Petrović** (s. 1. heinäkuuta 1955) on serbialainen jalkapallovalmentaja ja entinen keskikenttäpelaaja.

Ura pelaajana
-------------

Petrović aloitti ammattilaisuransa 16-vuotiaana vuonna 1971 Belgradin Punaisessa tähdessä, jota hän edusti kaikkiaan 10 vuoden ajan. Petrović kuuluu seuran suuriin legendoihin ja hän on saanut arvonimen *Četvrta Zvezdina zvezda* eli Neljän tähden Punainen tähti. Punaisessa tähdessä hän voitti neljä Jugoslavian mestaruutta ja oli kaudella 1978–1979 UEFA Cupin finaalissa, jossa seura hävisi Borussia Mönchengladbachille. Hän siirtyi ulkomaille 1982 ja edusti Arsenalia lyhyen aikaa ennen siirtymistään Royal Antwerpeniin. Hän edusti myös Stade Brestois'ta, Standard de Liègeä sekä AS Nancya ennen kuin lopetti uransa 33-vuotiaana vuonna 1988.

Jugoslavian maajoukkueessa Petrović pelasi vuosina 1973–1982 kaikkiaan 34 maaottelua tehden niissä viisi maalia. Hän oli mukana MM-kisoissa 1974 ja 1982.

### Saavutukset pelaajana

* Jugoslavian mestaruus (4): 1973, 1977, 1980, 1981
* Jugoslavian cup: 1982
* UEFA Cupin hopeaa: 1979

Ura valmentajana
----------------

Pelaajauransa jälkeen Petrović toimi Belgradin Punaisen tähden apulaisvalmentajana siirtyen 1996 seuran päävalmentajaksi. Hän johdatti joukkueen Jugoslavian cupin mestariksi 1997, mutta sai potkut pian uuden kauden alettua.

Vuosina 1999–2001 hän valmensi FK Boria, Atromitosia ja valkovenäläistä FC Slavia-Mozyria. Vuonna 2002 hänestä tuli Serbia ja Montenegron U21-maajoukkueen päävalmentaja. Hän johdatti nuoret EM-hopealle nuorten kisoissa 2004. Tämän pestinsä jälkeen hän luotsasi hetken FK Vojvodinaa siirtyen 2005 kiinalaisen Dalian Shiden päävalmentajaksi ja luotsasi seuran tuplamestariksi.

Syyskuussa 2007 Petrovićista tuli Kiinan jalkapallomaajoukkueen päävalmentaja  ja hän johdatti Kiinan kolmanneksi Itä-Aasian mestaruusturnauksessa 2008. Kiinan jäätyä rannalle MM-kisoista 2010 serbialainen sai potkut heinäkuussa 2008. 

Kesällä 2009 Petrović palasi takaisin Punaiseen tähteen korvaten tehtävää vain kuukauden päivät hoitaneen Siniša Gogićin  Petrovićin johdolla seura taisteli Serbian mestaruudesta. Hyvistä tuloksista huolimatta Petrović sai maaliskuun lopulla 2010 yllätyspotkut tehtävistään. Potkuja edelsi tappio FK Metalac Gornji Milanovacille, mutta Punainen tähti kuitenkin johti liigaa. 

Kesäkuussa 2010 Petrovićista tuli romanialaisseura FC Timișoaran historian toinen ulkomaalaisvalmentaja.  Pesti jäi kuitenkin hyvin lyhyeksi, kun Petrović siirtyi jo syyskuun puolivälissä Serbian maajoukkueen peräsimeen. 

Serbia hävisi Petrovićin debyyttiottelussa Virolle kotonaan 1–3.  Lopulta koko EM-karsinnat menivät Serbialta penkin alle. Päätöskierroksen 1–0 tappio Slovenialle varmisti Serbian jäämisen lohkokolmoseksi ja ulos jatkokarsinnasta. Petrović sai odotetusti potkut karsintojen jälkeen lokakuun puolivälissä 2011. 

Helmikuussa 2013 Petrovićista tuli Irakin maajoukkueen päävalmentaja.  Petrovićin johdolla Irak voitti vain yhden seitsemästä pelaamastaan maaottelusta eikä selvinnyt mukaan MM-kisoihin 2014. Syyskuussa 2013 Irakin jalkapalloliitto erotti Petrovićin.  Joulukuun lopulla 2013 Petrovićin ura jatkui Jemenin maajoukkueen päävalmentajana.  Hän jätti tehtävänsä toukokuussa 2014. Heinä–elokuussa 2015 Petrović valmensi OFK Belgradia.

### Saavutukset valmentajana

* Jugoslavian cup: 1997
* U21 EM-hopeaa: 2004
* Kiinan mestaruus: 2005
* Kiinan cup: 2005

Lähteet
-------

1. ↑  Former Red Star Belgrade star Vladimir Petrovic appointed as China men's soccer coach
2. ↑  Chinese national soccer team releases head coach Vladimir Petrovic
3. ↑  Petrovic back at Red Star (Arkistoitu – Internet Archive)
4. ↑  Dostanić – Velika uloga navijača
5. ↑  Petrović takes Timișoara reins
6. ↑  Petrovic soll die Serben zur EM 2012 führen
7. ↑  Viro suuryllätykseen jalkapallon EM-karsinnoissa
8. ↑  Neuaufbau in Serbien – Petrovic geht!
9. ↑  Iraq appoint Petrovic
10. ↑  Iraq fires national football team's coach
11. ↑  اختيار الصربي بيتروفيتش لتدريب المنتخب الوطني (Arkistoitu – Internet Archive)
12. ↑  VLADIMIR PETROVIC

Jugoslavian joukkue – Jalkapallon MM-kilpailut 1974
1 Marić
2 Buljan
3 Hadžiabdić
4 Mužinić
5 Katalinski
6 Bogićević
7 Petković
8 Oblak
9 Šurjak
10 Aćimović
11 Džajić
12 Jerković
13 Pavlović
14 Peruzović
15 Dojčinovski
16 Vladić
17 Popivoda
18 Karasi
19 Bajević
20 V. Petrović
21 O. Petrović
22 Mešković
Valmentaja Miljanić

Jugoslavian joukkue – Jalkapallon MM-kilpailut 1982
1 Pantelić
2 Jerolimov
3 Gudelj
4 Zajec
5 Stojković
6 Krmpotić
7 Petrović
8 Šljivo
9 Zoran Vujović
10 Živković
11 Zlatko Vujović
12 Pudar
13 Sušić
14 Jovanović
15 Hrstić
16 Šestić
17 Jerković
18 Deverić
19 Halilhodžić
20 Šurjak
21 Pašić
22 Svilar
Valmentaja Miljanić



|  |  |  |
| --- | --- | --- |
| Edeltäjä:**Ljupko PetrovićSiniša Gogić** | **Belgardin Punaisen tähden päävalmentaja**1996–19972009–3/2010 | Seuraaja:**Vojin LazarevićRatko Dostanić** |

|  |  |  |
| --- | --- | --- |
| Edeltäjä:**Ioan Ovidiu Sabău** | **FC Timișoaran päävalmentaja**6–9/2010 | Seuraaja:**Cosmin Contra** |

|  |  |  |
| --- | --- | --- |
| Edeltäjä:**Radomir Antić** | **Serbian maajoukkueen päävalmentaja**9/2010–10/2011 | Seuraaja:**Siniša Mihajlović** |

|  |  |  |
| --- | --- | --- |
| Edeltäjä:**Zico** | **Irakin maajoukkueen päävalmentaja**2–9/2013 | Seuraaja:**Hakeem Shaker** |

|  |  |  |
| --- | --- | --- |
| Edeltäjä:**Sami Hasan Al Nash** | **Jemenin maajoukkueen päävalmentaja**12/2013–5/2014 | Seuraaja:**Miroslav Soukup** |